16/09/2013 | Administración LocalMunicipal
Melide
Modificación prezo público actividades organizadas polo centro social

Unha vez acordada pola Xunta de Goberno Local do 5/09/2013 a modificación dos prezos públicos relativos ás actividades organizadas polo Centro Social, expónse ao público para o seu xeral coñecemento, quedando a Ordenanza 28.3 redactada neste punto como segue: Primeiro: Tarifa: O importe a aboar polos usuarios das actividades que se impartan unha ou dúas horas semanais durante máis de 3 meses para maiores de 60 anos ou pensionistas, así como os cónxuxes dos participantes das mesmas, será de 5 euros ao mes no caso de asistir a unha actividade e de 3 euros ao mes pola segunda e sucesivas. Segundo: Nas actividades que se impartan unha ou dúas horas semanais cunha duración máxima de ata 3 meses o prezo da actividade será de 10 euros ao mes por actividade, calesqueira que sexan os beneficiarios sempre e cando sexan maiores de idade. Terceiro: Saídas e excursións de dous ou máis días: 30 euros por persoa que se esixirán antes da realización da actividade. Cuarto: Declárase expresamente a existencia de razóns culturais e de interese público que aconsellan a fixación do prezo público por debaixo do custo da actividade. Quinto: A modificación do prezo público entrará en vigor ao día seguinte ao da súa publicación no BOP, e comezará a exixirse o día 1 do mes seguinte (salvo que entre en vigor o día 1 do mes que corresponda, en cuxo caso exixirase desde o dito mes) para os recibos que se emitan no dito mes. Sexto: Para o non previsto neste apartado, estarase ao disposto na Ordenanza xeral número 28, xeral reguladora do establecemetno ou modificación dos prezos públicos do Concello de Melide. Sétimo: O cobramento deste prezo público exixirase mediante domiciliación bancaria (excepto o sinalado no punto Terceiro), emitíndose o recibo nos primeiros sete días do mes seguinte a que corresponda, logo do informe dos participantes das actividades que deberá realizarse nos 3 primeiros días do mes seguinte a que corresponda. No caso de devolución de recibos poderá facerse efectivo o importe na caixa da corporación municipal nos 10 días seguintes á devolución do recibo, e sempre antes da nova orde bancaria que se efectuará desde os servizos económicos. En caso de devolución de recibo por dúas veces sen terse aboado tampouco o importe na caixa corporación dará lugar á baixa da dita persoa/s en todas as actividades das escolas deportivas. Oitavo: A solicitude de baixa nas actividades deberá presentarse por escrito e rexistrarse no Concello, e terá efectos no mes seguinte á data da comunicación. Noveno: Non procederá darse de alta en actividade ningunha de non ter ao día as cotas do curso/actividade anterior, podendo efectuarse neste caso o pagamento das cotas pendentes na caixa corporación do Concello de Melide. Décimo: A inscrición deberá realizarse por escrito en modelo normalizado e presentarse no Rexistro do Concello de Melide xunto co certificado do número de conta no que se efectuarán os pagamentos das actividades. O prazo para inscribirse nas actividades comezará 15 días antes do inicio da actividade, e se manterá aberto ata a finalización da actividade. A admisión de participantes nas distintas actividades do Concello de Melide farase tendo en conta estritamente a orde de entrada de solicitudes no Rexistro do concello. Os/as solicitantes que non consigan praza nas actividades, quedarán en listaxe de espera tendo en conta a orde de entrada das solicitudes no Rexistro. No momento que se produza algunha baixa tirarase da lista de espera respectando a orde de entrada no Rexistro do Concello. Melide, 6 de setembro de 2013 A alcaldesa Mª Ángeles Vázquez Mejuto